บล.ชงค่าคอมม์ขั้นบันได
สมาคม บล.นัดคุยตลาดก.ล.ต. เสนอใช้คอมมิชชันขั้นบันได เคจีไอรับลูกเล็งเพิ่มมาร์เก็ตติงหลังหายไป 30 คน
22 มี.ค. 2555

สมาคม บล.นัดคุยตลาดก.ล.ต. เสนอใช้คอมมิชชันขั้นบันได เคจีไอรับลูกเล็งเพิ่มมาร์เก็ตติงหลังหายไป 30 คน 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (บล.) กล่าวว่า สมาคมจะหารือกับตลาดหลักทรัพย์แห่งประเทศไทย และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เร็วๆ นี้ เพื่อเสนอข้อมูลให้มีการพิจารณาทบทวนการเปิดเสรีทั้งใบอนุญาตธุรกิจหลักทรัพย์และค่าธรรมเนียมในการซื้อขาย (คอมมิชชัน) โดยในเบื้องต้นสมาคมจะเสนอให้กลับไปใช้คอมมิชชันแบบขั้นบันไดเหมือนเดิม 
ปัจจุบันแม้จะเปิดเสรีแล้ว แต่โบรกเกอร์ส่วนใหญ่ได้ตกลงร่วมกันที่จะใช้คอมมิชชันแบบขั้นบันได ทำให้เชื่อว่าหากย้อนกลับไปก็จะไม่มีผลกระทบกับฝ่ายใด 
นอกจากนี้ ยืนยันว่าสมาคมไม่ได้ปิดกั้นการเปิดเสรีใบอนุญาตประกอบธุรกิจ บล.แต่คนเข้าใหม่ควรจะมาแบบสร้างสรรค์และพัฒนาอุตสาหกรรม ไม่ใช่ทำลาย
“โบรกเกอร์หลายแห่งไม่กล้าลงทุนหรือพัฒนาทรัพยากรบุคคล เนื่องจากเชื่อว่าการแข่งขันจะสูงมาก และไม่รู้ทิศทางที่ชัดเจนในอนาคต ซึ่งเป็นผลเสียต่ออุตสาห กรรม ดังนั้น สมาคมจึงอยากให้มีการทบทวนเรื่องนี้” นางภัทธีรา กล่าว
ทางด้านนายพิสิทธิ์ ปทุมบาล กรรมการผู้จัดการ สายธุรกิจหลักทรัพย์บุคคล บล.เคจีไอ (ประเทศไทย) เปิดเผยว่า นับตั้งแต่ต้นปีจนถึงขณะนี้จำนวนมาร์เก็ตติงที่ดูแลได้ลดลงไปประมาณ 30 คน เหลือเพียง 120-130 คน เนื่องจากมีการปรับโครงสร้างเพื่อรองรับกับการเปิดเสรีคอมมิชชัน โดยต้องการเน้นสร้างกำไรมากกว่าส่วนแบ่งตลาด
อย่างไรก็ตาม เมื่อทางการจะพิจารณายกเลิกการเปิดเสรีคอมมิชชัน มาร์เก็ตติงในส่วนที่ดูแล คงจะต้องรับเพิ่มเพื่อเร่งหาจำนวนลูกค้า 
“เคจีไออยากให้เปิดเสรีเต็มรูปแบบ เพื่อจะได้แข่งขันกันที่คุณภาพ” นายพิสิทธิ์ กล่าว
ปัจจุบันลูกค้าเคจีไอภายใต้การดูแลของทีมนายพิสิทธิ์ มีจำนวน 8,000 ราย โดยประมาณ 2,000 ราย ที่มีการซื้อขายแบบสม่ำเสมอ ซึ่งปีที่ผ่านมาสร้างส่วนแบ่งตลาดได้ 0.8-0.9% ในปีนี้ตั้งเป้าว่าจะเพิ่มขึ้นเป็น 1% ของตลาดรวม